Costul total al imobilului a fost de 46,9 milioane lei, din care 21,9 milioane lei s-au plătit din contribuția membrilor Asociației și 25 milioane lei dintr-un împrumut făcut la Casa de Depuneri și Consemnațiuni. Pentru a se putea restitui împrumutul, imobilul a fost închiriat Ministerului de Justiție, la început până în 1937, reușindu-se ca la 1 septembrie 1939 să fie achitat integral împrumutul și dobânda de la C.D.C., apoi contractul s-a prelungit până în 1942, 1944 și 1947, pentru a se putea acoperi și cota-parte din costul reparațiilor avariilor provocate de cutremurul din 1940 și de bombardamentele din 1944.